Starý minoritský kostol

Starý minoritský kostol(iné názvy pozri nižšie) je rímskokatolícky kostol v Levoči. Ide o kláštorný kostol Starého minoritského kláštora. Z architektonického hľadiska sa jedná o príklad gotickej mendikantskej stavby, postavenej medzi rokmi 13201380. Po odchode minoritov z Levoče v roku 1544 slúžil kostol protestantom, V roku 1671 získali od cisára Leopolda I. kláštorný komplex jezuiti, ktorí ho opravili a barokizovali interiér kostola. Po Katedrále svätého Jána v Trnave patrí k najzachovalejším barokovým interiérom zo 17. storočia. V priebehu 19. a 20. storočia bol kostol viackrát upravovaný a rekonštruovaný. V roku 2009 bol historické jadro Levoče spolu s kostolom zapísané do Zoznamu svetového kultúrneho a prírodného dedičstva UNESCO ako súčasť súboru Levoča, Spišský hrad a pamiatky okolia. Od roku 2021 sú priestory súčasťou expozície SNM-Spišské múzeum v Levoči. V kostole sa ojedinele konajú bohoslužby.

Názov 
 Pôvodne zasvätený svätému Ladislavovi ako: Kostol svätého Ladislava alebo Kostol svätého Ladislava uhorského. Počas pôsobenia jezuitov ku koncu 17. storočia bolo patrocínium rozšírené o titul Panny Márie Kráľovnej anjelov ako: Kostol Panny Márie Kráľovnej anjelov alebo spolu so starším zasvätením Kostol Panny Márie Kráľovnej anjelov a svätého Ladislava.
 V slovenskej odbornej literatúre býva označovaný aj ako: (bývalý františkánsky kostol) presnejšieMinoritský kostol alebo Jezuitský kostol. V niektorých prípadoch sa možno stretnúť s označením: Starý kostol minoritov alebo Veľký minoritský kostol.
 Ľudové označenia ako: Gymnaziálny kostol azda kvôli blízkosti neďalekého gymnázia alebo Čierny kostol vďaka čierno-zlatej farebnej kombinácii mobiliáru v interiéri kostola.

Dejiny 
Okolnosti založenia kláštora nepoznáme. Podľa Lányiho kroniky pochádzajúcej zo začiatku 19. storočia mal minoritský konvent sv. Ladislava v Levoči založiť v roku 1308 gróf Ladislav Dank. Zdroj, z ktorého Lányi čerpal svoje informácie nepoznáme. Navyše v dobových prameňoch sa takáto postava neobjavuje. V odbornej literatúre sa tiež objavil predpoklad, že kláštor vznikol ako dôsledok trestu Kokoša z Lomnice (niekedy uvádzaného ako Gallus, alebo s nesprávnym prímenom Berzeviczi), ktorý mal, okrem iného, založiť šesť kláštorov. V poslednej dobe sa objavili aj chybné informácie, že kláštor už existoval pred rokom 1272, resp. v roku 1284. Prvý dátum vyplýva z nesprávne datovaného súpisu františkánskych kláštorov (vznikol až okolo roku 1350) a druhý časový údaj vznikol z chybnej interpretácie výpovede brata Urbana zachytenej v tzv. Levočskom rotule.

Prvá hodnoverná písomná zmienka o kláštore minoritov v Levoči pochádza z roku 1332.

Kostol s kláštorom slúžil minoritom, ktorí sa podľa zvyklostí usadzovali  vo vzdialenejších kútoch mesta, aby mohli pôsobiť hlavne v prostredí mestskej chudoby. Rehoľa ho po nástupe reformácie v Levoči v roku 1544 opustila a kláštor prevzali evanjelici.

Vrátený katolíkom bol až v roku 1673. Kráľ Leopold I. nariadil prepoštovi v Spišskej Kapitule, aby do kláštora uviedol jezuitov. Do vlastníctva boli uvedení v roku 1674 a v roku 1677 začali rozsiahlu prestavbu kláštora. Neskôr v priestoroch kláštora zriadili jezuiti Kráľovské gymnázium.

Architektúra a výzdoba 
Kláštorný komplex, ktorý stojí pri západných hradbách, je vzorom stredoeurópskej mendikantskej sakrálnej architektúry a patrí k jedinečným stavbám svojho druhu na Slovensku. Sakrálne umenie stredoveku možno obdivovať v samotnom kostole i v unikátnej arkádovej krížovej chodbe s fragmentmi  freskovej  výzdoby, rajským dvorom a fontánou. 

Z gotického interiéru sa zachovala iba Madona a nástenné maľby zo 14. a 15. storočia. Oltáre a ďalšie zariadenie kostola je barokové, zväčša v čiernozlatej farbe. Podľa zachovaných správ, zhotovil toto zariadenie sochár Olaf Engelholm, ktorý prišiel do Levoče údajne z Münsteru (Vestfálsko). Príznačné pre jeho prácu sú postavy anjelov – kariatíd, nesúcich ťažké točené stĺpy, ktoré sa v kostole nachádzajú.

Nástenné maľby v interiéri predstavujú významný medzník v stredovekom monumentálnom  maliarskom umení mestského prostredia na Slovensku. Zachovaná kompozícia v tympanone portálu na južnej strane predstavuje korunovanú Madonu s malým Ježišom, sediacu na tróne, po stranách s anjelmi. Na severnej strane sa v obrazovej ploche rozdelenej na dve časti zachovali scény – Smrť Panny Márie a Korunovanie Panny Márie.
Nástennú maľbu v sakristii so scénou Ukrižovania robí výnimočnou motív architektúry, ktorý znázorňuje mestské hradby.

Zaujímavosťou je cyklus siedmych skutkov milosrdenstva na severnej strane lode. Cyklus sa začína na ľavej strane výjavom Krista Trpiteľa, žehnajúceho skutkom milosrdenstva a ľavou rukou ukazujúceho na kalich pri nohách. Skutky sú zachytené v šiestich obrazových poliach -  Ubytovanie pocestného,  Nasýtenie hladného,  Ošatenie nahého, Navštívenie uväzneného, Navštívenie chorého spolu s Napojením smädného a Pochovanie zosnulého. Celý cyklus končí obrazom Svätej Trojice. Znázornená je v podobe  troch vedľa seba sediacich a gestami navzájom živo komunikujúcich mužských postáv – Boha Otca, Krista a Ducha Svätého.

Referencie

Pozri aj 
 Poľská brána
 levočská pätka

Kostoly zasvätené Panne Márii na Slovensku
Levoča
Levoča
Kostoly v Levoči